b'\n_START_ARTICLE_\nIvan Ivanji\n_START_SECTION_\n\xc5\xbdivljenje in delo\n_START_PARAGRAPH_\nIvan Ivanji se je rodil 24. januarja 1929 v \xc5\xbeidovski dru\xc5\xbeini v srbskem delu Banata, natan\xc4\x8dneje v Zrenjaninu (prej: Veliki Be\xc4\x8dkerek)._NEWLINE_Njegova star\xc5\xa1a, oba zdravnika, so leta 1941 ubili Nemci. Ivan se je re\xc5\xa1il, ko je pobegnil k sorodnikom v Novi Sad. Kljub uspe\xc5\xa1nemu pobegu so ga tri leta kasneje ujeli in zaprli v koncentracijsko tabori\xc5\xa1\xc4\x8de. Vse do konca druge svetovne vojne je bil priprt v tabori\xc5\xa1\xc4\x8dih Auschwitz in Buchenwald. Po vojni je kon\xc4\x8dal srednjo tehni\xc4\x8dno \xc5\xa1olo in se nato vpisal na \xc5\xa1tudij arhitekture in germanistike v Beogradu._NEWLINE__NEWLINE_Od srede 60-ih let prej\xc5\xa1njega stoletja je bil osebni prevajalec in tolma\xc4\x8d za nem\xc5\xa1ki jezik Josipu Brozu Titu. To funkcijo je opravljal vse do Titovega zadnjega potovanja na Kubo. Poleg predsednika pa je prevajal tudi drugim dr\xc5\xbeavnim in partijskim funkcionarjem Jugoslavije. Aktiven je bil v jugoslovanskem gledali\xc5\xa1\xc4\x8du in diplomaciji. V svoji bogati karieri se je poleg opravljanja dela pedagoga, novinarja in dramaturga ukvarjal tudi s knji\xc5\xbeevnostjo. \xc5\xbde kot mlad je pri\xc4\x8del z objavljanjem svojih esejev, reporta\xc5\xbe, pripovedk in dram. Izdane so bile tri pesni\xc5\xa1ke zbirke, enajst romanov v srb\xc5\xa1\xc4\x8dini, sedem romanov, prvotno napisanih v nem\xc5\xa1\xc4\x8dini, tri zbirke kratkih zgodb in pravljic ter politi\xc4\x8dni potopis, objavljen v Havani leta 1984. Poleg tega pa tudi televizijske in radijske drame, pesmi in prevodi. Prevajal je literarna dela iz nem\xc5\xa1\xc4\x8dine in mad\xc5\xbear\xc5\xa1\xc4\x8dine v srb\xc5\xa1\xc4\x8dino in iz srb\xc5\xa1\xc4\x8dine v nem\xc5\xa1\xc4\x8dino. Svoja dela je ve\xc4\x8dinoma prevajal sam. Prevedena pa so tudi v druge jezike, med drugim v sloven\xc5\xa1\xc4\x8dino, italijan\xc5\xa1\xc4\x8dino, angle\xc5\xa1\xc4\x8dino in slova\xc5\xa1\xc4\x8dino._NEWLINE__NEWLINE_Od leta 1982 do 1988 je bil tudi generalni sekretar zdru\xc5\xbeenja jugoslovanskih pisateljev. Kot pisatelj se je najve\xc4\x8d ukvarjal z zgodovinsko tematiko. Slednjo je zajel predvsem v romanih Konstantin in Dioklecijan. Njegova preostala znana dela pa so \xc5\xa1e romani Das Kinderfr\xc3\xa4ulein, Der Aschenmensch von Buchenwald, \xc4\x8coveka nisu ubili, Na kraju ostaje re\xc4\x8d, Preskakanje senke, Barbarosin Jevrejin u Srbiji, Balerina i rat in Guvernanta. V slednjem je upodobil Slovenko iz Vitanja, ki ga je v otro\xc5\xa1tvu u\xc4\x8dila nem\xc5\xa1\xc4\x8dine._NEWLINE_Leta 2007 je napisal knjigo Titov prevajalec, v kateri so zbrane predvsem anekdote iz \xc5\xbeivljenja politi\xc4\x8dnih krogov v 60-ih in 70-ih 20. stoletja letih, v katerih se je tudi sam gibal. S svojo \xc5\xbeeno \xc5\xbeivi na Dunaju in v Beogradu ter pi\xc5\xa1e tako v srb\xc5\xa1\xc4\x8dini kot v nem\xc5\xa1\xc4\x8dini. Njegov sin Andrej Ivanji dela kot novinar za \xc4\x8dasopisa Der Standard in Vreme.'